(6)

# atha yūtheśvarī-bheda-prakaraṇam

**|| 6.1-4 ||**

**etāsāṁ yūtha-mukhyānāṁ viśeṣo varṇito’py asau |**

**suhṛd-ādau vyavahṛti-vyaktaye varṇyate punaḥ ||1||**

**saubhāgyāder ihādhikyād adhikā sāmyataḥ samā |**

**laghutvāl laghur ity uktās tridhā gokula-subhruvaḥ ||2||**

**pratyekaṁ prakharā madhyā mṛdvī ceti punas tridhā ||3||**

**pragalbha-vākyā prakharā khyātā durlaṅghya-bhāṣitā |**

**tad-ūnatve bhaven mṛdvī madhyā tat-sāmyam āgatā ||4||**

**śrī-jīvaḥ :** saubhāgyaṁ nāyaka-premṇā labdhādaratvam | ādi-grahaṇād guṇa-rūpādi tad-ādhikyam | vākyasya durlaṅghyatvaṁ ceṣṭādīnām upalakṣaṇam | durlaṅghyam anyābhir apariharaṇīyam bhāvitaṁ yasyā seti | kevala-pragalbhā-vākyatve vairūpyam eva syān na tu rasopayogitvam iti bhāvaḥ | tad-ūnatve ity atronatvaṁ riktatvaṁ viṁśaty-ādinā riktā hy ūnaviṁśaty ādaya ucyante | tataś ca satsv api guṇāntareṣu tena prākharyeṇaiva riktatve mṛdvī bhaved ity arthaḥ | madhyeti | sāmyam atraikatvam | raṣābhyāṁ no ṇaḥ samāna-pade ity atra samānatvavat | tata c ca tat-sāmyaṁ tayoḥ prākharya-mārdavayoḥ sāmyaṁ samayoḥ śītoṣṇayor iti militayoḥ parasparopamardena paraspara-sātsampatyā dvayor ekatva-prāptatvān manda-prākharyam ity arthaḥ | tadāgatā prāptā madhyā bhavet | madhyāvasthatvāt madhyā bhaṇyata ity arthaḥ ||1-3||

**viśvanāthaḥ :** suhṛd-ādau suhṛt-taṭastha-svapakṣeṣu saubhāgyaṁ nāya-prema-vyṣakī-bhūtatvam | ādi-grahaṇaṁ rūpa-guṇādi | durlaṅghyam anyābhiḥ khaṇḍayitum aśakyaṁ bhāṣitaṁ yasyāḥ sā | atra vākya-padopādānāt vyākhyāyāṁ ca bhāṣita-śabda-prayogād atra lakṣaṇe ākṛti-ceṣṭādeḥ prāgalbhyaṁ nopalakṣaṇīyam | ataḥ pūrva-lakṣitābhyaḥ pragalbhā-madhya-mugdhābhya etāḥ prāyeṇa bhidyante | tad-ūnatve prākharyasyālpate mṛdvī na tu tasyā bhāva eveti vyākhyeyam | na-padasya tad-arthatve’nabhidhānāt | prākharyaṁ mārdavaṁ cāpi yadyapy āpekṣikaṁ bhavet [u.nī. 8.91] ity agretana-vākyān mṛdvyāḥ kiñcit prākharyasya prāpteś ca tat-sāmyaṁ prākharyasya tulyatvam īṣad alpatvaṁ āgatā prāptā madhyocyate | candra-samaṁ mukham ity ukte candrād īṣad-alpatvaṁ mukham iti pratīyate | īṣad asamāptau kalpa-deśya-deśīyaraḥ [pā. 5.3.67] iti sūtre vyākhyānāt | trikam iti saṅkhyāyāḥ saṁjñā-saṅgha ity ādinā saṅghe kan ||1-3||

**viṣṇudāsaḥ :** etāsām iti | yūtha-mukhyānāṁ yūtheśvarīṇāṁ viśeṣas tat-tat-svabhāvādi-bhedāt parampara-sādhāraṇyaṁ varṇito’pi saṅkṣepeṇa dig-darśanatvena kathito’pi suhṛd-ādāv iti ādi-śabdāt taṭa-stha-pakṣa-vipakṣau gṛhītau | vyavahṛtir vyavahāras tasyā vyaktaye tāṁ vyathituṁ tum-arthāc ca bhāva-vacanāt [pā. 2.3.15] iti tum-arthe caturthī | punar varṇyate vistārya kathyate ity arthaḥ ||1||

saubhāgyāder ity atrādi-śabdena tat-kāraṇa-bhūta-prema-saundarya-mādhurya-vaidagdhyādīni gṛhītāni | tad-ūnatve tasya prākharyasya nyūnatve sati, tat-sāmānya-gatā madhyety atra tantreṇārtha-dvayam | tayoḥ prākharya-mārdavayoḥ sāmyam anyūnātiriktatvam āgatā madhyā | tathā tena prākharyeṇa mārdavena cānyasyāḥ sakhyāḥ sāmyam āgatā madhyā | madanayoḥ prakharayor mṛdvyoś ca mithaḥ sāmyena vyavahārāt prākharyasya mārdavasya ca tulyatāvagamaḥ | prākhyarādīnāṁ saṅkṣepatvāc ca ||2-4||

--o)0(o--

**|| 6.5-6 ||**

tatra **adhikā-trikam—**

**ātyantikī tathaivāpekṣikī cety adhikā tridhā ||5||**

**sarvathaivāsamordhā yā sā syād ātyantikādhikā |**

**sā rādhā sa tu madhyaiva yan nānyā sadṛśī vraje ||6||**

**śrī-jīvaḥ :** ātyantikādhiketi | ātyantikaś cāsāv adhikaś ceti karma-dhāraye kṛte paścāt strītve vivakṣite ca ṭāp-pratyayāt kopadhatve’pi pūrvavad asya puṁstvaṁ siddhyati | evam uttareṣv api sā rādhety atra sā tu madhaivety atra ca hetur yad iti tatra pūrvatra purāṇādikaṁ tu pramāṇitam eva | uttaratra ca tad eva pramāṇam | madhyātvasyaiva rasātiśayādhāyakatvāt tasyās tatroktam asādhāraṇatvam upapadyata iti ||5-6||

**viśvanāthaḥ :** ātyantikīty atrādhiketi padasya dharmi-vācakatvād ātyantikyopekṣiīty etayos tad-viśeṣaṇatva ādhikyasyātyantikatvam āpekṣikatvaṁ na labhata ity abhavan mata-yogaḥ syāt | maivam | iyam adhikātyantam anta-sīmātikramaṁ tathāpekṣāṁ gacchantīty ukte kenāpy aṁśenety apekṣāyāṁ pratyāsatti-nyāyenādhikyeneti labdhe sati na kiñcid asāmañjasyam | gacchatau para-dārādibhyaḥ iti ṭhak | sā tu madhyaiveti | mugdhādi-bhede prakharādi-bhede ca sā madhyaivety arthaḥ | rādhaivātyantādhikety atra hetur yasmād vraje sānyā sadṛśy anyasyāḥ sadṛśī na bhavati, kiṁ tu sva-sadṛśyevety arthaḥ | yad vāsyāḥ sadṛśī īṣad alpāpi nānyā kāpīti sarvā evātyanta-nyūnā ity arthaḥ ||5-6||

**viṣṇudāsaḥ :** tatrādhikā-trikam iti | tāv atithaṁ grahaṇam iti lug vā [pā. 5.2.77] iti pūraṇārthe kan-pratyayaḥ ||5|| sarvathaiveti | na vidyate samā ūrdhvā adhikā ca yasyāḥ sā asamordhvā | madhyaiveti mugdhādi-bhede prakharādi-bhede ca sā rādhā madhyaiva yan nānyā sadṛśīty atra yac-chabdo’vyayaḥ | yasyāḥ sadṛśī anyā nety arthaḥ ||6||

--o)0(o--

**|| 6.7 ||**

tatra **ātyantādhikā,** yathā—

**tāvad bhadrā vadati caṭulaṁ phullatām eti pālī**

**śālīnatvaṁ tyajati vimalā śyāmalāhaṅkaroti |**

**svairaṁ candrāvalir api calaty unnamayyottamāṅgaṁ**

**yāvat karṇe na hi niviśate hanta rādheti mantraḥ ||7||**

**śrī-jīvaḥ :** tatrobhayatrāpy udāharaṇam—tāvad bhadreti | atra rādheti nāmno prabhāvo darśitaḥ | sākṣād auddhatyaṁ tu na darśitam iti madhyātvaṁ ca | śālīnatvam adhṛṣṭatvam ||7||

**viśvanāthaḥ :** kadācit samāja-militāsu gopīṣv ārabhyamāṇa-pāramparika-saṁvādāsu vyājastuty-ādibhiḥ prati sva-yūtha-saubhāgyam bhivyañjayantīṣu—“bho vraja-devyaḥ ! paramārthaṁ tu śṛṇuta” iti śyāmalāṁ prāha—tāvad iti | śālīnatvam adhṛṣṭatvaṁ tyajati kiṁ tu dhārṣṭyaṁ prāgalbhyam eva karotīty arthaḥ | uttamāṅgaṁ śiraḥ | atra śyāmlāhaṅkarotīti sva-nāmollekhataḥ svasyāpy apakarṣa-kathanena tāsu sarvāsu svasya satya-vāditvaṁ vyañjitam | tatrāpy ahaṁ karomīti mama rādhā-suhṛttve’pi pṛthag yūtheśvarītvād anyābhyaś cotkarṣād gūḍho’haṅkāraḥ sthātum ucita eva sa cāpi na tiṣṭhatīti pratyāyitaṁ ca | rādheti mantra iti | rādheti-śabdasya śrūyamāṇatva evānya-jana-parābhāvakatva-liṅga-darśanena manye mantratvam astīty utprekṣā | atha vā, nāma na bhavatīdaṁ, kiṁ tu mantra evety apahnutiḥ | etat-padyasya sakhī-jana-vaktṛkatve vṛndādi-vaktṛkatve vā śyāmalāhaṅkarotīty anupapatteḥ śyāmalā-vaktṛkatvam eva surasam ||7||

**viṣṇudāsaḥ :** tāvad bhadreti | kadācit samāja-militānāṁ sakhīnāṁ paraspara-saṁvāde padmāyāḥ pakṣa-saubhāgya-sūcakaṁ kim api sotprāsa-vacanaṁ śrutvā prodyad-amarṣāṁ lalitāṁ nirvarṇya vṛndā sa-prauḍhi prāha—śālīnatvam adhṛṣṭatām | syād adhṛṣṭe tu śālīnaḥ ity amara-koṣaḥ | unnamayya utthāpya uttamāṅgaṁ mastakam | niviśata ity anena ner viśaḥ [pā. 1.3.17] iti ni-pūrva-viśater ātmanepada-vidhānam | hanta āścarye ||7||

--o)0(o--

**|| 6.8 ||**

atha **āpekṣikādhikā—**

**madhye yūthādhināthānām apekṣyaikatamām iha |**

**yā syād anyatamā śreṣṭhā sā proktāpekṣikādhikā ||**

**śrī-jīvaḥ :** āpekṣikādhikādiṣu yasyā vākyaṁ saiva jñeyā ||8||

**viśvanāthaḥ :** *na vyākhyātam |*

**viṣṇudāsaḥ :** *na vyākhyātam |*

--o)0(o--

**|| 6.9 ||**

atha **adhika-prakharā**, yathā—

**paśya kṣauṇī-dharād upaiti purataḥ kṛṣṇo bhujaṅgāgraṇīs**

**tūrṇaṁ bhīrubhir ālibhiḥ samam itas tvaṁ yāhi mantrojjhite |**

**ācāryāham aṭāmi bhogi-ramaṇī-vṛndasya vṛndāṭavīṁ**

**kiṁ naḥ kāmini kārmaṇena vaśatāṁ nītaḥ kariṣyaty asau ||**

**śrī-jīvaḥ :** kārmaṇena tat-parābhāvaka-mūla-karmaṇā | mūlam auṣadhaṁ tena ||9||

**viśvanāthaḥ :** atra prakāreṇa dūṣyeśvarīṇām eva paramparoktiḥ | tāsāṁ ca kācit kāñcid āheti sarvatrāvatārikā jñeyā | paśyeti | bhujaṅgaḥ sarpaḥ kāmukaś ceti | tvam ito yāhy anyathā tvām asau daṅkṣyate | he mantrojjhite ! tvaṁ mantraṁ mantraṇāṁ ca na jānāsīty arthaḥ | bhogī sarpaḥ kṛṣṇaś ca | ācāryā sarpa-mohana-śāstra-viduṣī āhituṇḍiky asmi | gopīnāṁ rasa-vaidagdhyāder adhyāpikā cāsmi | kārmaṇena vaśīkarauṣadhena karma-samūhena daihika-vācika-ceṣṭā-vṛndena ca vaśatāṁ nīta iti | saubhāgyādhikyaṁ prākharyaṁ ca spaṣṭam ity adhika-prakhareyaṁ durhṛt ||9||

**viṣṇudāsaḥ :** paśya kṣauṇī-dharād iti | kadācin mṛdvī-prakhare dve yūtheśvaryau mithaḥ suṣṭhu sauhṛdena puṣpāvacādi-miṣāt sahaiva vṛndāvanam āgate, tatrābhimukham āyāntaṁ śrī-kṛṣṇaṁ dṛṣṭvā sādhvasa-vitrastāṁ mṛdvīṁ prati prakharovāca—bhujaṅgāgraṇīḥ sarpa-mukhyaḥ śiḍga-śreṣṭhaś ca | mantrojjhite mantro’tra sarpa-vaśīkāraḥ, kṛṣṇa-vaśīkāraś ca tenojjhite he mantra-rahite ! nanu tvam api gṛham āgaccha | kim anena durlīla-śekhara-labdha-kadarthanena ? tatrāha—ācāryāham iti ācāryā upādhyāyā | bhogi-ramaṇī-vṛndasya sarpa-strī-kadambasya, pakṣe bhoginyaḥ sambhogavatyo yā ramaṇyas tāsāṁ vargasya | kārmaṇena mūla-karmaṇā vaśīkarauṣadha-viśeṣeṇety arthaḥ | na iti bahu-vacanena nija-sahacarīṇām api tat-svabhāvatvaṁ sūcitam ||9||

--o)0(o--

**|| 6.10 ||**

atha **adhika-madhyā—**

**ālībhir me tvam asi viditā pūrṇimāyā pradoṣe**

**roṣeṇāsau prathayasi kathaṁ pāṭavenāvahitthām |**

**dhṛtvā dhūrte saha-parijanāṁ mad-gṛhe tvāṁ nirundhyāṁ**

**vartma-prekṣī guṇayatu sa te jāgaraṁ kuñja-rājaḥ ||**

**śrī-jīvaḥ:** ālībhir iti | pūrvaṁ khalv āgacchantam api kṛṣṇaṁ dṛṣṭvā saṅkocam avidhāyānyāṁ parāvartayituṁ prauḍham uktavatī, eṣā tu kṛṣṇād ḍurata evānyāṁ parihasitavatīti madhyā | parihāsaś ca gṛhe nītvā tasyā bandhanaṁ na sambhavatīti vyakta eva ||9||

**viśvanāthaḥ :** ālībhir ity atra vaktavyā yā gopī saivodāharaṇam | te tava vartma-prekṣī kuñjarājo jāgaram abhyasyatv ity anena tasyā eva saubhāgyādhikyam | avahitthāṁ prathayasīty anena saṅkoca-prāptyā prākharyābhāvaḥ | pāṭavety anena mṛdutvasyāpy abhāvo’to madhyātvaṁ ca | vaktryāsu tvāṁ nirudhyām ity anena prākharyam | tathā saubhāgyādhikya-vyajaka-padābhāvāl laghu-prakhareyaṁ durhṛt ||9||

**viṣṇudāsaḥ :** ālībhir me iti | dūtikā-dvārā śrī-kṛṣṇaṁ saṅketasthaṁ niścitya tatrābhisarantīṁ kāñcid vraja-devīṁ pathi-veśādinā jñāta-rahasyām api lajjā-jaihmābhyāṁ cāturīm uīkurvāṇāṁ prati kācid adhika-madhyā prāha—ālībhiḥ saha tvaṁ me mama viditāsi jñātāsi | veśena śukla-nicola-yukta-srak-candanādi-racitena pūrṇimāyāṁ śukla-paricchadasyaivopayogyatvāt | asau tvaṁ prathayasi khyāpayasi pāṭavena kauśalena | avahittām ākāra-guptim |

nanu bhavatv evaṁ, tena tava kim ? tatrāha—dhṛtveti | niruddhyām iti vacasaiva vibhīṣikayā madhyātvam asyāḥ spaṣṭam eva | vartma-prekṣī tvat-patha-nirīkṣakaḥ san | guṇayatu abhyasyatu śikṣatāṁ ity arthaḥ | saha-parijanām iti tasyā viśeṣaṇāj jāgara eva tasya niścitaḥ | atra sarvāsu ruddhāsu vartma-madhya evāsyā avarodhana-vārtāyā api kṛṣṇenāviditatvāt | kuñja-rāja iti tvayy atra niruddhāyāṁ satyāṁ tasya kuñja-rājatvaṁ sutarāṁ setsyatīti virodhi-lakṣaṇayā solluṇṭhoktiḥ ||10||

--o)0(o--

**|| 6.11 ||**

atha **adhika-mṛdvī—**

**nyañcan-mūrdhā saha parijanair dūrato mā prayāsī-**

**rmām ālokya priya-sakhi yataḥ prema-pātrī mamāsi |**

**mālā maulau tava paricitā mat-kalā-kauśalāḍhyā**

**dyūte jitvā danuja-damanaṁ yā tvayā svīkṛtāsti ||**

**śrī-jīvaḥ:** śleṣe bāhudā nadī-viśeṣaḥ ||11||

**viśvanāthaḥ :** nyañcad ity atrāpi yā vaktavyā saivodāharaṇam | nyañcad ity anena mṛdutvān mālā | maulāv ity ādinā saubhāgyādhikyāc ca | vaktrī tu laghu-madhyaiveyaṁ suhṛt ||11||

**viṣṇudāsaḥ :** nyañcan-mūrdheti | śrī-kṛṣṇena saha krīḍitvā sva-geham āgacchantīṁ sa-parijanāṁ kāñcid vraja-sundarīṁ pathi svāvalokana-jātayā lajjayā dūrata eva sa-śaṅkam añcantīṁ prati kāpi adhika-mṛdvī sa-sneham āha | nyañcan nīcair gacchan mūrdhā mastakaṁ yasyāḥ sā | yadyapi śrī-kṛṣṇena tat-keli-vaidagdhyādi-tuṣṭa-manasā tasyai sva-kaṇṭha-mālā dattāsti, tathāpi yad dyūte jitvety etasyā ānumānikoktis tat tu tasyāṁ serṣyam ādara-sphuraṇāt | yadyapi mṛdv-svabhāvā sa-snehāpi tasyāṁ tathāpi praṇayasya svabhāvata eva vakra-gatitvād īṛṣyeva sphuratīti bhāvaḥ | asmin rase tu sutarām eva ||10||

--o)0(o--

**|| 6.12-13 ||**

atha **samā-trikam—**

**sāmyaṁ bhaved adhikayos tathā laghu-yugasya ca ||**

tatra **sama-prakharā—**

**na bhavati tava pārśve cet sakhī kāpi mābhūt**

**parihara hṛdi kampaṁ kiṁ haris te vidhātā |**

**aham aticaturābhir veṣṭitālī-ghaṭābhiḥ**

**priya-sakhi puratas te dustarā bāhudāsmi ||**

**śrī-jīvaḥ:** śleṣeṇa bāhudā nadī-viśeṣah |*|*13||

**viśvanāthaḥ :** na bhavatīti | keyaṁ mamodyānasya puṣpāṇi troṭayatīti dūrād dhāvann api haris te kiṁ vidhātā kiṁ kariṣyati yato’ham ity ādi | śleṣeṇa bāhudā nadī-viśeṣah | atrāgacchato harer dvayor eva sākṣāl lakṣyatvād dvayor evādhikyena sāmyam | aham ity ādinā vaktryāḥ prākharyād iyam evodāharaṇaṁ suhṛt ||13||

**viṣṇudāsaḥ :** sāmyaṁ bhaved iti | adhikayoḥ ātyantikāpekṣika-rūpayoḥ | laghu-yugasya āpekṣikātyantika-rūpasya ||12||

na bhavatīti | kadācit sauhṛdātirekeṇa prakharā-mṛdvyau dve yūtheśvaryau kusuma-cayana-deva-pūjādi-vyājād vṛndāvanam upaviviśituḥ | tad anu daiva-yogatas tatra kṛṣṇaṁ vilokya nija-parijana-śūnya-pārśvatvāt sādhvasa-viklava-svāntāṁ mṛdvīṁ prati sama-prakharāyāḥ sāśvāsa-vacanam—mā bhūt mā bhavatu | māṅi luṅ [pā. 3.3.175] iti māṅ-yoge sarva-la-kārāpavādo luṅ | vidhātā kariṣyati | bāhudā hastālambana-dātrī, śleṣeṇa nadī-viśeṣah | duḥkhena tīryata iti dustarā ubhayatra samānārthaḥ ||13||

--o)0(o--

**|| 6.14 ||**

atha **sama-madhyā—**

**lole na spṛśa māṁ tavālika-taṭe dhātur yad ālakṣyate**

**tvaṁ spṛśyāsi kathaṁ bhujaṅga-ramaṇī dūrād atas tyajyase |**

**dhig vāmaṁ vadasi tvam eva kuhaka-preṣṭhāsi bhogāṅkite**

**yenādya cyuta-kañcukāḥ śuṣir ataḥsakhyo’pi sarpanti te ||**

**śrī-jīvaḥ:** lola iti | vākovākyam | kuhako māyāvī, pakṣe nāga-viśeṣaḥ | śuṣirataḥ śuṣira-vaṁśī—hetoḥ, pakṣe bilāt | sarpanty abhisaranti, pakṣe sarpāyante | kiṁ tv atra vaktṛ-śrotṛ-bhedena vyaṅgya-bheda-sampratipatter vaktuḥ śrotuś cātra śrī-kṛṣṇa-preyasī-janatvād dhātur āgādīnāṁ tad-viśeṣa-paryavasānam evāvagantavyam | evam anyatrāpi ||14||

**viśvanāthaḥ :** lola iti | sambhuktānubhuktayoḥ paraspara-suhṛdor ukti-pratyuktī | prathamā prāha—tava lalāṭa-taṭe dhātur gairika-rāgo’tas tvaṁ kṛṣṇocchiṣṭā apavitrāsīty arthaḥ | dvitīyā prāha—tvaṁ bhujaṅga-ramaṇī sarpī, pakṣe bhujaṅgaṁ kāmukaṁ kṛṣṇaṁ ramayasīti prasiddhā tvadīya-ramaṇasya prayojikā | ahaṁ tu tena balād adyaivānicchanty eva sambhuktātas tvaṁ matto’py apavitreti bhāvaḥ | punaḥ prathamāha—dhig iti | kuhakasya nāga-viśeṣasya, pakṣe māyāvinaḥ kṛṣṇasya preṣṭhāsi | atra priya-śabdasya igupadha-jñā-prī-kiraḥ kaḥ iti kartṛ-vācaka-ka-pratyayāntatvāt tatrāpīṣṭhanā cātiśaya-ramaṇecchāvatīty arthaḥ | bhogo’hi-phaṇaḥ sambhogaś ca | śuṣirato bilāt, pakṣe śuṣira-viśeṣa-vaṁśī-hetoḥ | cyuta-kañcukā tyakta-nirmokāḥ sarpanti sarpā ivācaranti | pakṣe spaṣṭam | atra prathamāyāṁ mā spṛśeti tiraskāra-rūpāt prakaṭa-hāsyāt saubhāgyam ūhanīyam | dvitīyāyāṁ tu sambhoga-cihnena vyañjitaṁ saubhāgyaṁ spaṣṭam eva, madhyātvaṁ ca dvayor eva śliṣṭokteḥ ||14||

**viṣṇudāsaḥ :** lole na spṛśeti | ekadā kṛṣṇena saha rahaḥ-keliṁ nirvāhya sva-gṛham āgacchantyā pravyakta-sambhoga-lakṣmāṅkitayā kayāpi yūtheśvaryā sārdhaṁ kasyāścit tat-samānāyāḥ pathi sa-narma-saṁlāpa-keliḥ | lole he cañcale ! alika-taṭe lalāṭa-sīmani, yad yasmāt, ālakṣyate prekṣyate | athānyā vadati—tvaṁ spṛśyāsi katham ity ādi | bhujaṅga-ramaṇī sarpa-bhāryā, pakṣe ṣiḍga-kāntā | punaḥ prathamā vadati—dhig vāmam ity ādi | kuhakaḥ sarpa-viśeṣaḥ, pakṣe kapaṭaḥ kṛṣṇaḥ | bhogo’hi-phaṇaḥ, pakṣe sambhogaḥ | kañcukaḥ sarpasya nirmokaḥ | vakṣaḥ-sthalāvaraka-citra-syūta-vastra-viśeṣaś ca | śuṣirataḥ govardhana-kandarād bilāt, pakṣe veṇor hetoḥ | sarpanti sarpa ivācaranti pakṣe itas tato gacchanti ||14||

--o)0(o--

**|| 6.15 ||**

**atha sama-mṛdvī—**

**pratyākhyātu suhṛj-janaḥ katham ayaṁ tārābhidhatte giraṁ**

**prāṇās tvaṁ hi mamoccakair urasi śape dharmāya līlāvati |**

**kintu tām aham arthaye param idaṁ kalyāṇi taṁ vallabhaṁ**

**svīyaṁ śādhi yathā sa gauri sarale kuryāj jane na cchalam ||**

**śrī-jīvaḥ :** pratyākhyātu pariharatu | tārābhidha iti | svayam eva sva-nāma gṛhṇāti pratijñād ārḍhya-bodhanāya | sarale mad-vidhe jane chalaṁ na kuryāt ||15||

**viśvanāthaḥ :** pratyākhyātv iti | tārābhidho mal-lakṣaṇo janas te giraṁ mānaṁ muñceti vācaṁ kathaṁ pratyākhyātu | svīyaṁ vallabhaṁ kṛṣṇaṁ śādhi śikṣā-dānena bodhaya | atra mānavatyās tārāyā māna-bhaṅgārthaṁ kṛṣṇenaiva tat-suhṛdo līlāvatyāḥ preṣaṇāt tārāyāḥ saubhāgyādhikyaṁ tathā svīyaṁ śādhīti padābhyāṁ līlāvatyāś ca tat | tārāyā mṛdutvaṁ spaṣṭam | līlāvatyās tu śādhīti śāsana-yogyatāyā hetoḥ prākharyam ||15||

**viṣṇudāsaḥ :** pratyākhyātv iti | kadācit tārā-nāmnyāṁ yūtheśvaryāṁ kṛṣṇa-kṛta-vañcana-jāta-mānāyāṁ satyāṁ sarva-nīti-vidhāna-kalā-kuśalena śrī-kṛṣṇenānyopāyāṁs tyaktvā tan-mānopaśamāya tasyāḥ suhṛl-līlāvatī-nāmnī kācit preṣitā | tad anu tasyā nānānunayādinā sāntvitā tārā tāṁ pratyuttaraṁ dadāti | pratyākhyātu nirākarotu pariharatv iti yāvat | śapa iti śapa upālambhane [pā. vārtika 620] ity ātmanepadam | dharmāyeti ślāgha-hnuṅ-sthā-śapāṁ jñīp-samānaḥ [pā. 1.4.34] iti caturthī | śādhi śikṣaya | kalyāṇi he maṅgala-svarūpe ! parama-nipuṇe iti veti śikṣā-dāne yogyatoktā | svīyaṁ vallabham ity anena tat śikṣāyās tenāparihāryatvaṁ ca dhvanitam ||15||

--o)0(o--

**|| 6.16 ||**

yathā vā—

**prahitya kaṭhine nijaṁ parijanaṁ madāryā tvayā**

**nikāmam upajapyatāṁ kim u vibhīṣikāḍambaraiḥ |**

**vrajāmi ravijā-taṭe guru-girā mṛṣā-śaṅkini**

**pradoṣa-samaye samaṁ savayasā śivāṁ sevitum ||**

**śrī-jīvaḥ :** prahitya prasthāpya | mad-āryā mama śvaśrūḥ | upajapyatāṁ bhedyatām | guru-girā vrajāmi ||16||

**viśvanāthaḥ :** sāmyaṁ bhaved adhikayos tathā laghu-yugasya ca ity adhikayoḥ sāmyaṁ śloka-trayeṇoktam | laghu-yugalasya sāmyaṁ vaktum āha—yathā veti | sundari, kiṁ tvaṁ guru-janān na bibheṣi | yataḥ sāyaṁ spaṣṭam eva vanaṁ gacchasīti vadantīṁ kāñcid api mṛdvīṁ kācid api prakharā durhṛt prativadati—prahityeti | prahitya prasthāpya | mad-āryā mama śvaśrūḥ | upajapyatāṁ bhedyatām | guru-girā guros tasyā eva girety arthaḥ | tataś cāhaṁ prśchaṁi mātraṁ kim iti kupyasi | prasīdeti punas tasyāḥ prativacana-jātam iti jñeyam | atra dvayor eva saubhāgyādhikya-dyotaka-padābhāvāl laghutve sāmyam ||16||

**viṣṇudāsaḥ :** [...m][[1]](#footnote-2) udāhṛtya samprati kiñcin madhyāṁśa-miśra-sama-mṛdvīṁ prakārāntareṇodāharati yathā veti | prahityeti | kācit sama-mṛdvī saṅketasthaṁ śrī-kṛṣṇam abhisarantī pathi kayācid anyayā veśādinānumita-tad-rahasyayā sa-narma-tarjanam uktā satī tāṁ pratyuttarayati | prahitya prasthāpya kaṭhine he anārdre ! madāryā mama śvaśrūḥ | upajapyatāṁ bhidyatām | vibhīṣikā bhayotpādanecchā tasyāḍambaraiḥ atiśayaiḥ | vrajāmīty ādi-padyārdhenāsyā mārdavāṁśo vyakta eva ||16||

--o)0(o--

**|| 6.17-18 ||**

atha **laghu-trikam—**

**laghur āpekṣikī cātyantikī ceti dvidhoditā ||**

tatra **āpekṣikī laghuḥ—**

**madhye yūthādhināthānām apekṣyaikatamām iha |**

**yā syād anyatamā nyūnā sā proktāpekṣikī laghuḥ ||**

**śrī-jīvaḥ :** *na vyākhyātam |*

**viśvanāthaḥ :** laghur iti | apekṣāṁ gacchati | tathāntaṁ sīmātikramaṁ gacchati | kenāṁśenety apekṣāyām pratyāsattyā lāghaveneti vyākhyeyaṁ pūrvavat | anyathā abhavan mata-yogo nāma doṣo durvāraḥ syāt ||17-18||

**viṣṇudāsaḥ :** *na vyākhyātam |*

--o)0(o--

**|| 6.19 ||**

tatra **laghu-prakharā—**

**tvaṁ mithyā-guṇa-kīrtanena caṭule vṛndāṭavī-taskare**

**gāḍhaṁ devi nibadhya māṁ kim adhunā tuṣṭā taṭasthāyase |**

**hṛtvā dhairya-dhanāni hanta rabhasād ācchidya hrī-vaibhavaṁ**

**yenāyaṁ sakhi vañcito’pi bahudhā duḥkhī jano vañcyate ||**

**śrī-jīvaḥ :** *na vyākhyātam |*

**viśvanāthaḥ :** kācin mānavatī sva-suhṛdam upalabhate—tvam iti | asyā dhairya-dhanānīti dhairyasya dhanatvena bahutvena ca | hrī-vaibhavam iti | hriyo’py āpekṣikyādhikyena parama-dhairya-lajjāvattvam | tathābhūtayor dhairya-lajjayoḥ sāmastyena haraṇād abhivyañjitena premādhikyena saubhāgyādhikyam | vañcito’pi vañcyata iti māninyāḥ svābhāvikaṁ vacanaṁ tu na laghutva-vyañjakam | vaktavyāyās tu mithyā-guṇa-kīrtaneneti caṭule iti padābhyāṁ prākharyam | saubhāgyādhikya-vyañjaka-padābhāvāl laghutvam iti vaktavyaivodāharaṇam | asyāḥ punaḥ punar vañcanāt saubhāgyasyālpatvaṁ caṭule ity ādi-padaiḥ prākharyam iti vaktryā evodāharaṇatvam ||19||

**viṣṇudāsaḥ :** tvaṁ mithyeti | prāk-kṛṣṇa-saṅgā kācid yūtheśvarī kāñcit sva-suhṛt-pakṣa-yūtheśvarīṁ kṛṣṇasya nirupama-guṇādi-kathanena tasminn āsajjitā, tatas tena kadācid vipralabdhā sā tām eva nija-suhṛd-yūtheśvarīṁ śrī-kṛṣṇe’nurāga-kāriṇīṁ prati sākṣepam upālabhate | mithyā-guṇa-kīrtanena ayaṁ kṛṣṇaḥ parama-suśīlaḥ preyasī-vaśaḥ vinayīty ādīnāṁ guṇānāṁ kathanena māṁ nibaddhya tasminn āsaktāṁ kṛtvā samprati taṭasthāyase taṭasthā ivācarasi | nanu tena tava kim apakṛtam ? tatrāha—hṛtvety ādi yena vṛndāṭavī-taskareṇa | tan-nāmāgrahaṇam īrṣyayā ||19||

--o)0(o--

**|| 6.20 ||**

atha **laghu-madhyā—**

**goṣṭhādhīśa-sutasya sā nava-nava-preṣṭhasya yāvad-dṛśoḥ**

**panthānaṁ vṛṣabhānujā sakhi vaśīkārauṣadhijñā yayau |**

**tāvat tvayy api kūrkṣam asya balavad-dākṣiṇyam evekṣyate**

**kā candrāvali evi durbhagatayā dūnātmanāṁ naḥ kathā ||**

**śrī-jīvaḥ :** *na vyākhyātam |*

**viśvanāthaḥ :** goṣṭheti | śloka-trayaṁ spaṣṭam ||20||

**viṣṇudāsaḥ :** goṣṭhādhīśa-sutasyeti—kadācic candrāvalī suhṛt-pakṣa-yūtheśvarī-snehāt tayā śrī-kṛṣṇa-sambandha-prema-saubhāgyādi-maṅgala-vārtāyāṁ pṛṣṭāyāṁ satyāṁ sā sa-niḥśvāsākṣepaṁ candrāvalīṁ prati kaimutika-nyāyena svāvasthāṁ nivedayati | vaśīkārauṣadhijñeti viśeṣaṇam īrṣyayā tad-atula-premādi-guṇa-gaṇāsphuraṇāt | evaṁ kṛṣṇa-viśeṣaṇe’pi nava-nava-preṣṭhasyety atra kevalaṁ nava-nava-preṣṭhatvād evāsya tasyām anurāgaḥ, na tu premādi-hetor iti | dākṣiṇyam evety eva-kāreṇa rakṣam iti viśeṣaṇena ca sneha-lavasyāpy abhāvaḥ sūcitaḥ | dūnātmanāṁ paritapta-mānasānām ||20||

--o)0(o--

**|| 6.21 ||**

atha **laghu-mṛdvī—**

**apasaraṇam ito naḥ sāmprataṁ syād**

**yad api hari-cakoraṁ citram ālocayāmaḥ |**

**kalayata sahacaryaḥ paryaṭad-gaura-dīptis**

**taṭa-bhuvi nava-śobhāṁ sauti candrāvalīyam ||**

**śrī-jīvaḥ :** sauti janayati | prātīti pāṭhe prā pūraṇe ||21||

**viśvanāthaḥ :** sauti janayati | prātīti pāṭhe prā pūraṇe ||21||

**viṣṇudāsaḥ :** apasaraṇam iti | kācid vraja-devī sa-nija-parijanā śrī-kṛṣṇa-didṛkṣayā kenāpi vyājena yamunā-pulināraṇyam āsādya śrī-kṛṣṇaṁ paśyantī tad-anatidūre candrāvalīṁ ca nirvarṇya sva-sakhīḥ prati sa-śaṅkam āha—apasaraṇaṁ palāyanaṁ naḥ asmākam | itaḥ sthānāt | sāmprataṁ samprati | sāmprataṁ yogyam | apasaraṇe hetuḥ kalayatety ādi | kalayata paśyata | paryaṭad-gaura-dīptiḥ sarvataḥ prasarpantī gaurī pītā dīptir yasyāḥ sā | sauti janayati | hari-cakoram iti hareś cakora-rūpakeṇa tasya candrāvalī-saundarya-sudhā-pāne’tyāsaktiḥ sūcitā | iyam apy apasaraṇe hetuḥ ||21||

--o)0(o--

**|| 6.22 ||**

atha **ātyantikī laghuḥ—**

**anyā yato’sti na nyūnā sā syād ātyantikī laghuḥ |**

**traividhya-sambhave’py asyā mṛdutaivocitā bhavet ||**

*nānyatareṇāpi vyākhyātam |*

--o)0(o--

**|| 6.23 ||**

yathā—

**nija-nikhila-sakhīnām āgraheṇāgha-vairī**

**katham api sa mayādya vyaktam āmantrito’sti |**

**kṣaṇam uru-karuṇābhiḥ saṁvarītuṁ trapāṁ me**

**mad-udavasita-lakṣmīṁ goṣṭha-devyas tanudhvam ||**

**śrī-jīvaḥ :** udavasitaṁ gṛham ||23||

**viśvanāthaḥ :** nijeti | sa aghavairī āmantrito’dya maj-janma-tithau mat-pitṛbhyāṁ kṛta-mahotsavāhūta-bhojito’pi sāyaṁ madīya-kuñje āgatya kiñcit bhuṅkṣveti niveditaḥ | kiṁ tu tasya yuṣmad adhīnatvāt yuṣmat-sāhāyyaṁ vinā sa me manoratho na syād ity āha—kṣaṇam iti | uadavasita-lakṣmīṁ gṛha-śobhām | gṛhaṁ gehodavasitam ity amaraḥ | yūyam apy āgatya kiñcid uktvā māṁ kṛtārthīkuruteti bhāvaḥ | atra sakhīnāmāgraheṇeti svasyāyogyatā-vyañjanayā tathā sakhī-jana-prekṣaṇaṁ vinā sarva-yūtheśvarī-saṁsadi svayam āgamanena kṣaṇam ity ādibhir vinayaiś ca tāḥ sarvā eva prasannās tasyā dūtyaṁ tad-dine cakrur iti jñeyam ||23||

**viṣṇudāsaḥ :** nija-nikhila-sakhīnām iti | vraja-madhye nija-janma-tithi-pūjana-vratodyāpanādi-mahotsava-lakṣyam āśritānāṁ sarvāsām eva vraja-devīnāṁ tat-tad-avasare śrī-kṛṣṇa-nimantraṇa-mudollāsam ākalayya kāyp ātyantika-laghu-yūtheśvarī nijāyogyatā mananena tatra nātyutsukāpi nija-parijanaiḥ sanirbandham āmreḍitā satī ekadā sāhasikatayā śrī-kṛṣṇaṁ nimantrya daivād ekatra saṅgatānāṁ śrī-kṛṣṇa-preyasīnāṁ sannidhim āgatya sva-cikīrṣita-vijñapti-pūrvakaṁ prārthayate | nija-nikhila-sakhīnām ity atra nija-śabdena ca tāsāṁ prārthitasyānatikramanīyatā dhvanitā | sa prasiddhaḥ | vyaktaṁ sākṣād eva, na tu sakhyādi-dvārā | saṁvarītum ācchādayituṁ | mad-udavasita-lakṣmīṁ mama gṛha-śobhāṁ tanudhvaṁ vistārayata ||23||

--o)0(o--

**|| 6.24-26 ||**

**na samā na laghuś cādyā bhaven naivādhikāntimā |**

**anyās tridhādhikāś ca syuḥ samāś ca laghavaś ca tāḥ ||**

**vinātyantādhikāṁ tena sarvāsu laghutā bhavet |**

**sarvāsv adhikatā ca syād vinaivātyantikīṁ laghum ||**

**ādyaikaivāntimā dvedhā madhyasthā navadhoditāḥ |**

**ity asau yūtha-nāthānāṁ bhidā dvādaśadhoditā ||**

**śrī-jīvaḥ :** na samety uktam eva viśadayati vineti ||24-26||

**viśvanāthaḥ :** ādyā atyantādhikā eka-vidhā eva | antimā ātyantikī laghuḥ nādhikā na kasyā apy adhikā tena sā laghur eva | kiṁ tu tat-sadṛśyo’nyā api bahvyo vartanta iti tābhiḥ samā ceti dvividhā | anyā madhya-sthitā āpekṣikādhikā samā āpekṣika-laghuś ceti yaiva sva-laghum apekṣyādhikā saiva tat-kṣaṇa eva svādhikām apekṣya laghuḥ | sva-sadṛśāv apekṣya samety evaṁ madhyasthānāṁ traividhyaṁ spaṣṭayati—vineti ||24-26||

**viṣṇudāsaḥ :** na sameti—śloka-trayyā yūtha-nāthānāṁ bhedān gaṇayati | ādyā ātyantikādhikā | antimā dvedhā samā laghuś ca | madhyasthas tisraḥ pratyekam adhika-sama-laghu-bhedena navadhā | ity evaṁ prakāreṇa bhidā bhedaḥ ||24-26||

--o)0(o--

iti śrī-śrī-ujjvala-nīlamaṇau

yūtheśvarī-bheda-prakaraṇam

||6||

1. Some text has been lost here. [↑](#footnote-ref-2)